Tekstinkäsittelyn historiaa

Mikrojen käyttöliittymän muututtua graafiseksi ensin Macin ja sittemmin Windowsin ansiosta saivat teksturiohjelmien tekijät aivan uusia mahdollisuuksia. Teksti voitiin nyt nähdä kuvaruudulla sellaisena kuin se tulostuu paperillekin. Puhutaan niin sanotusta wysiwyg- ominaiuudesta: What You See Is What You Get.

Tekstiä ja julkaisuja on toki tehty ennen kirjoituskoneaikaakin ensin kynillä ja myöhemmin mekaanisilla laitteilla. Kirjapainotaidon isän Gutenbergin ajoista 1400- luvun alusta on maailma muuttunut paljon. Graafinen teollisuus loi myös mikroajan tekstinkäsittelyn periaatteet latomoissa ja toista sataa vuotta sitten latomakoneilla. Tietokoneet tekivät mahdolliseksi valolatomakoneet, joita voi tavallaan pitää mikroteksturien esi-isinä.

Suurin ero kirjoituskoneella työskentelyyn on se, että kaikkea ei tarvitse aloittaa alusta vaikka tekstistä unohtuisikin sana tai kapple. Nykyiset teksturit sisältävät jo niin paljon ominaisuuksia, että voisi pikemminkin puhua julkaisuohjelmista pelkkien tekstinkäsittelyohjelmien sijasta.

Hiiren ansiosta voitiin nyt maalata osa tekstistä ja siirtää se toiseen paikkaan tai monistaa sitä. Hiiri on varsinkin näissä uusissa teksturi- ja tietenkin piirto-ohjelmissa välttämätön. Graafisen käyttöliittymän mullistaessa myös ohjelmien teon jäivät klassiset merkkipohjaiset ohjelmat auttamatta vanhanaikaisiksi, vaikkakin useimmat tulisivat edelleen toimeen vanhalla Wordstarillaan, ellei kuvia tai kaavioita haluta liittää dokumenttiin.

Nykyistä tekstintekoa hallitsee Microsoftin Word. Se tuli aikanaan markkinoille merkkipohjaisena, mutta vasta graafiset sovellukset löivät sen lopullisesti läpi. Word ja muutkin uuden ajan työkalut ovat erittäin monipuolisia julkaisuohjelmia, mutta toisaalta myös kooltaan suuria. Nykyaikainen ohjelmisto vaatii myös nykyaikaisen mikrokaluston. Tästä syystä mikroja joudutaan uusimaan yrityksissä ja miksei kodeissakin joskus harmittavankin usein. Nykyaikainen mikro, tehokas teksturi ja mustesuihku- tai lasertulostin suurine kirjasintyyppivalikoimineen on melkoinen kokonaisuus. Sillä voi tuottaa hyvinkin vaativaa aineistoa vaikkapa kirjapainoa varten ja sillä voi nyt myös laatia kotisivuja Internetin World Wide Webiin. Kenestä tahansa voi nyt tulla hienon julkaisun tai maailmanlaajuisen web-lehden tekijä, jos vain sisältöä ja taiteellista silmää riittää!

Lähde: Leif Eklöf, [www.kolumbus.fi/softa/historia/historia4.html](http://www.kolumbus.fi/softa/historia/historia4.html) (lyhennetty)